贈送行六子  其二
作者：陳造
朝代：宋

paragraphs: 此身漂然不繫舟，呂梁灧澦皆安流。
江湖萬頃浮一鷗，此心玩世常休休。
吳山楚水紀所由，湘纍老枚寧匹儔。
琢句亦復忘晨羞，搯抉肝腎掉白頭。
歲六十四方佐州，計原夫日無乃優。
客路日月迅且遒，朱顔壯志逝莫留。
吾聊爾爾賦遠遊，山川自可卷軸收。
老懷槁暴今膏油，訪峴山石弔莫愁。
庸隨大楚皆萍浮，顧我不樂夫何求。
緬思六客同獻酬，如挹韓衆追浮丘。